Rasmus Prehn (S), 2006-03-29:
Enhedslistens forslag om at etablere et uafhængigt nævn ved alle offentlige forskningsinstitutioner, hvis opgave skal være at modtage tilskud til forskning eller sponsorering af forskning fra private firmaer, fonde med tilknytning til private firmaer og lignende, kan måske umiddelbart lyde sympatisk og som et rigtigt politisk skridt at tage.
Men efter min bedste overbevisning er det et urealistisk og overbureaukratisk forslag, et forslag, der i værste fald vil betyde, at flere af de virksomheder, der i dag indgår i et godt og konstruktivt forskningsarbejde med vore universiteter, fremover vil søge nye veje.
At en slags folkekomité skal dirigere, hvad private virksomheders penge skal bruges til at forske i, tror jeg vil virke afskrækkende på mange virksomheder, der vil søge andre steder hen, måske til udlandet.
Enhedslistens forslag kan altså i værste fald betyde, at der bliver investeret mindre i dansk forskning, hvilket jeg og Socialdemokratiet ikke mener vi kan være tjent med.
I Danmark har vi brug for mere, ikke for mindre forskning.
Når det er slået fast, vil jeg gerne gentage nogle af de pointer, som Socialdemokratiet slog fast i den forespørgselsdebat, vi havde tidligere på året om sammenblanding af erhvervsinteresser og forskning.
Selv om vi i Socialdemokratiet hylder princippet om et stærkt og veludviklet samarbejde mellem vores forskningsindsats og erhvervslivet, er det ikke ensbetydende med, at vi skal forholde os helt ukritisk.
Dansk forskning skal naturligvis aldrig dikteres af erhvervslivet.
Det er meget magtpåliggende for os, at der ikke kan sås tvivl om redeligheden i den forskning, der produceres på vores universiteter.
Socialdemokratiet lægger vægt på, at der findes et ligeværdighedsforhold mellem offentlig forskning og erhvervslivet.
Bl.a. derfor skal den offentlige forskning styrkes i form af flere basisforskningsmidler, både til universiteterne og til sektorforskningen, således at landets universiteter bliver mere selvkørende og ikke ender i et afhængighedsforhold til erhvervslivet.
Vor offentlige forskning skal kunne stå på egne ben og skal kunne sige fra over for erhvervsinteresser, hvis disse ikke er relevante i forbindelse med forskningen, eller hvis disse forhindrer den redelighed og troværdighed, vi forventer af al offentlig forskning.
Vi lægger stor vægt på, at der fremover er fri forskning i Danmark.
Det er langtfra al forskning, der umiddelbart kan kobles op på erhvervsinteresser, men denne form for forskning kan sagtens have stor og vital samfundsbetydning.
Derfor er det af afgørende betydning, at universiteterne fremover sikres øgede basismidler, hvilket vi også har understreget meget tydeligt i forbindelse med det seneste års finanslovdebatter.
Desværre deler regeringen ikke helt den her holdning.
Vi kan se i globaliseringsudspillet fra regeringens side, at det ikke lige er den del af forskningen, den ønsker at prioritere, men vi håber, det er noget, der kan komme i balance.
Vi mener, det er vigtigt.
Endvidere ønsker vi også fra socialdemokratisk side at diskutere, om Danmark satser de rigtige steder i den måde, vi prioriterer vores samarbejdsprojekter på.
Vi ønsker fra socialdemokratisk side, at Danmark med sine offentlige forskningskroner ikke bare støtter allerede veletablerede virksomheders interesser og forskningsprojekter, som måske var blevet realiseret af private midler under alle omstændigheder.
Vi ønsker nemlig, at Danmark med sine offentlige forskningskroner også søger at sikre samarbejde med mindre og knap så etablerede virksomheder, hvor der måske er mere innovation og nytænkning at hente.
Enhedslistens forslag om at oprette sådan en slags folkekomiteer eller forskningens sovjet for forskning kan vi ikke støtte.
Så vi siger nej til det her beslutningsforslag.